Broj: 711-I-1140-396-17/18-04-16

Zagreb, 20. kolovoza 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom anonimne prijave mogućeg sukoba interesa dužnosnika Zdravka Zrinušića, državnog tajnika u Ministarstvu financija i pomoćnika ministra financija - ravnatelja Porezne uprave u Ministarstvu financija u razdoblju od 22. veljače 2016. g. do 31. svibnja 2018. g., ,** na 20. sjednici, održanoj 24. kolovoza 2018. g., donosi sljedeću

**ODLUKU**

**Postupak protiv dužnosnika Zdravka Zrinušića, državnog tajnika u Ministarstvu financija i pomoćnika ministra financija - ravnatelja Porezne uprave u Ministarstvu financija u razdoblju od 22. veljače 2016. g. do 31. svibnja 2018. g., neće se pokrenuti s obzirom da Povjerenstvo iz dostavljene i prikupljene dokumentacije nije steklo saznanja iz kojih bi proizlazilo kako je dužnosnik obnašajući dužnost pomoćnika ministra financija - ravnatelja Porezne uprave u Ministarstvu financija počinio povredu odredbi ZSSI-a ili načela postupanja prilikom sklapanja Okvirnog sporazuma za nabavu usluga korištenja, održavanja i razvoja novih funkcionalnosti te prilagodbe zahtjevima EU Informacijskog sustava Porezne uprave, kao i pojedinačnih ugovora koji su sklopljeni na temelju navedenog Okvirnog sporazuma, sa trgovačkim društvom Agencija za podršku informacijskim sustavima i informacijskim tehnologijama d.o.o. (APIS IT d.o.o.)**

Obrazloženje

Povjerenstvu je 10. studenog 2017. g. dostavljena na znanje kaznena prijava upućena Državnom odvjetništvu Republike Hrvatske koja je podnesena protiv dužnosnika Zdravka Zrinušića, državnog tajnika u Ministarstvu financija od 01. lipnja 2018. g. i pomoćnika ministra financija - ravnatelja Porezne uprave u Ministarstvu financija u razdoblju od 22. veljače 2016. g. do 31. svibnja 2018. g., koja je zaprimljena u knjizi ulazne pošte Povjerenstva pod brojem: 711-U-6816-P-369/17-01-1, povodom kojih se vodi predmet broj: P-369/17.

U prijavi se u bitnom navodi kako je dužnosnik Zdravko Zrinušić kao pomoćnik ministra financija - ravnatelj Porezne uprave u Ministarstvu financija sklapao ugovore u postupcima javne nabave s trgovačkim društvom Agencija za podršku informacijskim sustavima i informacijskim tehnologijama d.o.o. (u daljnjem tekstu: APIS IT d.o.o.), u kojemjeistovremeno obavljao funkciju člana Skupštine.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 26. ZSSI-a propisano je da su pomoćnici ministra dužnosnici u smislu odredbi ZSSI-a, člankom 3. stavkom 1. podstavkom 10. ZSSI-a propisano je kako je ravnatelj Porezne uprave dužnosnik u smislu odredbi ZSSI-a, dok je člankom 3. stavkom 1. podstavkom 6. ZSSI-a propisano kako su zamjenici ministara dužnosnici u smislu ZSSI-a. Povjerenstvo ukazuje kako je odredbama Zakona o izmjenama i dopunama Zakona o sustavu državne uprave („Narodne novine“, broj 93/16.) izvršena izmjena riječi „zamjenik ministra“ u „državni tajnik“, stoga je Povjerenstvo Zaključkom broj: 711-I-1781-IK-1533/16-01-1, donesenim na 157. sjednici Povjerenstva održanoj 17. studenoga 2016. g., utvrdilo kako su državni tajnici dužnosnici u smislu članka 3. stavka 1. podstavka 6. ZSSI-a, te se na iste primjenjuju odredbe ZSSI-a. Slijedom iznesenog, dužnosnik Zdravko Zrinušić povodom obnašanja dužnosti pomoćnika ministra financija - ravnatelja Porezne uprave u Ministarstvu financija u razdoblju od 22. veljače 2016. g. do 31. svibnja 2018. g., i državnog tajnika ministarstva financija od 01. lipnja 2018. g. obvezan je postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako je dužnosnik Zdravko Zrinušić obnašao dužnost pomoćnika ministra financija - ravnatelja Porezne uprave u Ministarstvu financija u razdoblju od 22. veljače 2016. g. do 31. svibnja 2018. g., a od 01. lipnja 2018. g. obnaša dužnost državnog tajnika ministarstva financija.

Povjerenstvo je uvidom u izvješće o imovinskom stanju dužnosnika Zdravka Zrinušića, koje je dužnosnik dostavio povodom prestanka obnašanja dužnosti pomoćnika ministra financija - ravnatelja Porezne uprave u Ministarstvu financija, naveo kako obavlja funkciju člana Skupštine trgovačkog društva APIS IT d.o.o., kao predstavnik Republike Hrvatske, od 23. ožujka 2016. g.

Uvidom u podatke nadležnog sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080541372, OIB: 02994650199, upisano trgovačko društvo APIS IT d.o.o., čiji su osnivači Republika Hrvatska i Grad Zagreb.

Uvidom u Odluku o izmjeni i dopuni Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku od 02. srpnja 2015. g. („Narodne novine“, broj 74/15.), Povjerenstvo je utvrdilo kako se trgovačko društvo APIS IT d.o.o. nalazi se na popisu trgovačkih društava od posebnog državnog interesa.

Povjerenstvo je u svrhu provjere osnovanosti i vjerodostojnosti navoda iz podnesene anonimne kaznene prijave i stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a dužnosnika Zdravka Zrinušića zatražilo očitovanje i dostavu dokumentacije od Ministarstva financija, Porezne uprave u odnosu na postojanje poslovnih odnosa sa trgovačkim društvom APIS IT d.o.o.

Na zahtjev Povjerenstva, Ministarstvo financija, Porezna uprava, Središnji ured, u očitovanju od 14. prosinca 2017. g. navodi kako je Vlada Republike Hrvatske 17. veljače 2016. g. imenovala Zdravka Zrinušića pomoćnikom ministra - ravnateljem Porezne uprave, te shodno tako donesenom Rješenju i odredbama Zakon o Poreznoj upravi imenovani upravlja Poreznom upravom i radom Središnjeg ureda Porezne uprave, dok je na 11. sjedini održanoj 23. ožujka 2016. g. Vlada Republike Hrvatske imenovala Zdravka Zrinušića za člana Skupštine trgovačkog društva APIS IT d.o.o. koji predstavlja Republiku Hrvatsku. Spomenuto trgovačko društvo Vlada Republike Hrvatske proglasila je od strateškog i posebnog interesa za Republiku Hrvatsku, a članovi istog su Republika Hrvatska, sa udjelom u temeljnom kapitalu društva od 51%, i Grad Zagreb, sa udjelom u temeljnom kapitala društva od 49%. Nadalje, Porezna uprava utemeljena je donošenjem Zakona o Porezanoj upravi („Narodne novine“, broj 75/93.) od 13. kolovoza 1993. g., kojim je propisano kako Porezna uprava preuzima sve baze podataka i aplikativna rješenja iz informacijskih sustava bivših uprava prihoda, koje je vodio i održavao Gradski zavod za automatsku obradu podatka (u daljnjem tekstu: GZAOP) od 1988. g. kada je stavljen u funkciju, a danas je to trgovačko društvo APIS IT d.o.o. Ugovorom između Vlade Republike Hrvatske i Grada Zagreba iz 2005. g. GAZOP je transformiran u trgovačko društvo APIS IT d.o.o. Shodno iznesenom, poslovna suradanja između trgovačkog društva APIS IT d.o.o. i Porezne uprave započela je i traje od osnivanja Porezne uprave 1993. g.

Nadalje, Okvirni sporazumi o pružanju usluga korištenja, održavanja i razvoja novih funkcionalnosti te prilagodbe zahtjevima EU Informacijskog sustava Porezne uprave za potrebe Ministarstva financija, Porezne uprave, zaključivani su i u razdoblju prije 2016. g., te potpisivanje ugovora o pružanju usluga korištenja, održavanja i razvoja novih funkcionalnosti i prilagodbe zahtjevima EU Informacijskog sustava Porezne uprave ne predstavlja iznimku niti novinu od ranijeg postupanja i uređenja ugovornog odnosa s trgovačkim društvom APIS IT d.o.o. Ministarstvo financija, Porezna uprava i trgovačko društvo APIS IT d.o.o. sklopili su Okvirni sporazum, klasa: 406-01/16-01/42, urbroj: 513-07-21-08/16-8 za razdoblje od travnja 2016. g. do travnja 2018. g. na temelju odredbe članka 10. Zakon o javnoj nabavi („Narodne novine“, broj 90/11., 83/13., 143/13., 13/14.), prema kojem se odredbe Zakona o javnoj nabavi ne primjenjuju na ugovore koje jedan ili više javnih naručitelja sklapa s pravnom osobom čiji su jedini vlasnici (osnivači i/ili članovi društva), uz kumulativno ispunjavanje uvjeta propisanih člankom 10. stavkom 1. točkom 12. Zakon o javnoj nabavi.

Ministarstvo financija, Porezna uprava, putem nadležne stručne službe Središnjeg ureda, pokrenula je postupak nabave usluga korištenja, održavanja i razvoja novih funkcionalnost, te prilagodbe zahtjevima EU Informacijskog sustava Porezne uprave, stoga je od trgovačkog društva APIS IT d.o.o. zatražila ponudu za razdoblje 2016. – 2018. g. Ponuda je sukladno uvjetima dostavljena 03. svibnja 2016. g. i pregledana od strane nadležnih stručnih službi Središnjeg ureda Porezne uprave, te je utvrđeno kako dostavljena ponuda u cijelosti udovoljava potrebama naznačenim u zahtjevu za dostavu ponuda od 04. travnja 2016. g. i ista je prihvatljiva za Ministarstvo financija, Poreznu upravu. Slijedom toga, 05. svibnja 2016. g. donesena je Odluka o odabiru kojom se prihvaća ponuda trgovačkog društva APIS IT d.o.o. za razdoblje od dvije godine. Na temelju spomenute ponude potpisan je Okvirni sporazum o nabavi usluga korištenja i održavanja i razvoja novih funkcionalnosti, te prilagodbe zahtjevima EU Informacijskog sustava Porezne uprave i na snazi je dvije godine od 01. travnja 2018. g., i ne proizvodi financijske pravne učinke i obveze, već određuje uvjete za sklapanje pojedinačnih ugovora. Nadalje, na temelju navedenog Okvirnog sporazuma u razdoblju od 23. ožujka 2016. g. do dostave očitovanja potpisana su tri ugovora i to: Ugovor o pružanju usluga korištenja, održavanja i razvoja novih funkcionalnosti te prilagodbe zahtjevima EU Informacijskog sustava Porezne uprave za razdoblje od 01. travnja 2016. g. do 31. prosinca 2016. g., Ugovor o pružanju usluga prilagodbe aplikacije uredskog poslovanja te korištenja računalno komunikacijske infrastrukture za sustav upravljanja dokumentima od 21. prosinca 2016. g., te Ugovor o pružanju usluga korištenja, održavanja i razvoja novih funkcionalnosti te prilagodbe zahtjevima EU Informacijskog sustava Porezne uprave za razdoblje od 01. siječnja 2017. g. do 31. prosinca 2017. g. Naveden ugovore stručne službe Ministarstva financija, Porezne uprave, uputile su na potpis pomoćniku ministra - ravnatelju Porezne uprave, uz odgovarajuće obrazloženje.

Uz očitovanje, dostavljene su preslike rješenja o imenovanju pomoćnika ministra - ravnatelja Porezne uprave u Ministarstvu financija, rješenja o imenovanju člana Skupštine trgovačkog društva APIS IT d.o.o., Odluke o utvrđivanju popisa trgovačkih društva i drugih pravni osoba od strateškog i posebnog interesa za Republiku Hrvatsku, Okvirnog sporazuma, izvadak iz Zakona o Poreznoj upravi, te preslike sklopljenih ugovora s prilozima (ponuda, Metodologija suradnje između naručitelja i izvršitelja, Sporazum o razini usluge – SLA).

Slijedom iznesenog, dužnosnika Zdravka Zrinušića Vlada Republike Hrvatske imenovala je pomoćnikom ministra financija - ravnateljem Porezne uprave u Ministarstvu financija, koji je na temelju članka 6. Zakona o Poreznoj upravi („Narodne novine“, broj 115/16.) državni dužnosnik s položajem pomoćnika ministra financija i koji upravlja Poreznom upravom i radom Središnjeg ureda Porezne uprave. Također, odlukom Vlade Republike Hrvatske dužnosnik je imenovan na funkciju člana Skupštine trgovačkog društva APIS IT d.o.o., koje je proglašeno od strateškog i posebnog interesa za Republiku Hrvatsku, kao predstavnik Republike Hrvatske. U spomenutom trgovačkom društvu dužnosnik ne obavlja upravljačke poslove niti je vlasnik poslovnog udjela ili drugih prava na temelju kojih sudjeluje u upravljanju trgovačkim društvom APIS IT d.o.o. Nadalje, sklapanju Okvirnog sporazuma i ugovora na temelju istog prethodilo je provođenje zakonom propisanog postupka stručne službe Ministarstva financija, Porezne uprave, koje je uz odgovarajuće obrazloženje ugovore dostavilo pomoćniku ministra - ravnatelju Porezne uprave na potpis. Iz svega navedenog ne proizlaze okolnosti koje upućuju kako je dužnosnik Zdravko Zrinušić poduzimao radnje izvan okvira svoje nadležnosti, pri tome ostvarujući korist za trgovačko društvo APIS IT d.o.o., a na štetu Ministarstva financija.

Kako iz sadržaja predmetne kaznene prijave i prikupljenih podataka i dokumentacije Povjerenstvo nije steklo saznanja koja bi upućivala na moguću povredu odredbi ZSSI-a ili moguću povredu načela ZSSI-a dužnosnika Zdravka Zrinušića, donijelo je odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Zdravko Zrinušić, elektronička dostava
2. Objava na internetskoj stranici Povjerenstva
3. Pismohrana